
На основу члана 138. став 1. Устава Републике Србије
 и члана 37. Закона о Заштитнику грађана
 у испитном поступку оцене законитости и правилности рада Републичког геодетског завода, покренутом по притужби АА власникa геодетске организације … из …, након окончаног испитног поступка Заштитник грађана је сачинио следећи


ИЗВЕШТАЈ  СА  ПРЕПОРУКОМ 

АА власник геодетске организације … из …, поднео је притужбу Заштитнику грађана на рад Републичког геодетског завода. У притужби се наводи да је на решење Геодетске инспекције Сектора за надзор Републичког геодетског завода број 952-…/2021 од 17. 12. 2021. године поднео жалбу Републиком геодетском заводу, о којој до дана обраћања Заштитнику грађана није одлучено.
Оцењујући наводе из притужбе и приложену документацију, Заштитник грађана је закључком дел. бр. 27438 покренуо испитни поступак оцене законитости и правилности рада Републичког геодетског завода и затражио изјашњење о свим релевантним чињеницама које се односе на наводе притужбе. Актом дел. број 3292 од Завода је затражено обавештење о томе да ли је међувремену одлучено о жалби притужиоца.
Републички геодетски завод, Сектор за правне послове је актом 06 број 07-…/2022 обавестио Заштитника грађана да је на основу извештаја Одељења за другостепени поступак утврђено да у  управном предмету број 952…/2022 још увек није донета одлука. Ово из разлога што је Завод, на основу одредаба члана 79. став 1. Закона о изменама и допунама Закона о државном премеру и катастру
, преузео 3. 3. 2016. године од претходно надлежног другостепеног органа Министарства грађевинарства, саобраћаја и инфраструктуре надлежност за поступање по жалбама у области оснивања и одржавања катастра непокретности и катастра водова, као и велики број нерешених предмета, из ког разлога долази до прекорачења рокова приликом одлучивања о жалбама.
Завод је истакао да спроводи све мере неопходне да се предмети што пре реше, али да, имајући у виду велики број преузетих предмета, као и велики број предмета по жалбама заведених након преузимања надлежности, долази до прекорачења рокова за одлучивање. Истакнуто је да се предмети решавају редоследом којим  су примљени у Завод.
                                                                            ***
Имајући у виду напред предочено чињенично стање, Заштитник грађана сматра да се приликом оцене законитости и правилности рада Републички геодетски завод морају узети у обзир релевантне одредбе Закона о општем управном поступку
 .
Наиме, чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности).
Чланом 5. Закона прописано је орган поступа на основу закона, других прописа и општих аката (начело законитости).

Чланом 174.  Закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.

    ***
На основу свих напред наведених чињеница и околности Заштитник грађана утврђује да је Републички геодетски завод прекршио основна начела и одредбе Закона о општем управном поступку, јер о жалби коју је притужилац поднео 17. 12. 2021. године није одлучио до дана окончања испитног поступка од стране Заштитника грађана, односно ни након протека 17 месеци од дана подношења жалбе на који начин је грубо повредио права и правне интересе притужиоца, подносиоца жалбе.
Имајући у виду да је утврдио пропусте у раду Републичког геодетског завода, сагласно члану 37. став 3. Закона о Заштитнику грађана, ради отклањања уочених недостатака,  Заштитник грађана упућује следеће препоруку:
Потребно је да Републички геодетски завод, без одлагања, одлучи о жалби на решење Геодетске инспекције Сектора за надзор Републичког геодетског завода број 952-…/2021 од 17. 12. 2021. године и донесе на закону засновану одлуку.
Републички геодетски завод обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Уколико Републички геодетски завод у задатом року не достави Заштитнику грађана обавештење о предузетим мерама везано за упућену препоруку, Заштитник грађана ће о томе обавестити непосредно надређени орган, Народну скупштину, Владу и јавност.
Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.
Доставити:

- Републичком геодетском заводу

- притужиоцу

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


� „Сл. гласник РС“, бр. 98/2006 и 115/2021


� „Сл. гласник РС“, бр. 105/2021


� „Сл. гласник РС“, бр 96/2015


� „Сл. гласник РС“, бр. 18/2016 и 95/2018 - аутентично тумачење

